Transitoroof gefnuik: Verdagte dood, polisielede en wagte gewond(Foto: @katliwa_lepower/Twitter) Vyf polisielede verbonde aan die Rustenburg-blitspatrollie en -honde-eenheid en twee veiligheidswagte van Fidelity is gewond ná ŉ mislukte transitorooftog in Noordwes, terwyl een van die verdagtes doodgeskiet is. Kol. Brenda Muridili, polisiewoordvoerder, het gesê die polisie het ŉ wenk oor ŉ beoogde transitorooftog in Geelhoutpark in Rustenburg ontvang. Tydens ŉ patrollie van die gebied het hulle op die rooftog in Watsoniaweg afgekom. “Die verdagtes het skote op die polisievoertuie gevuur en hulle het dit beantwoord,” het Muridili gesê. Die onbekende getal rowers het daarna in hul wegkomvoertuie gespring en van die toneel gevlug. Die polisie hulle tot by die Tlhabane-winkelsentrum agternagesit waar nóg ŉ skietery uitgebreek het. Vyf polisielede en twee veiligheidswagte is gewond. (Foto: @katliwa_lepower/Twitter) Vyf polisielede is gewond, terwyl een van die rowers doodgeskiet is. Waar die rooftog plaasgevind het, is twee veiligheidswagte ook gewond, het Muridili gesê. Die polisie het sy 72-uur-aktiveringsplan in werking gestel en is steeds op soek na die rowers. Genl. John Khehla Sitole, nasionale polisiekommissaris, het die polisie vir hul optrede geloof en die gewonde beamptes ŉ spoedige herstel toegewens.